Broj: 711-I-876-P-180-16/19-12-8

Zagreb, 29. ožujka 2019.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Olega Butkovića, ministra mora, prometa i infrastrukture**, na 44. sjednici, održanoj 29. ožujka 2019.g., donosi sljedeću:

**ODLUKU**

**Donošenjem odluke o imenovanju članova Nadzornog odbora i člana Uprave trgovačkog društva Hrvatske ceste d.o.o.** **od 30. svibnja 2016.g., odluke o imenovanju članova Nadzornog odbora i člana Uprave trgovačkog društva Hrvatske autoceste d.o.o. od 31. svibnja 2016.g., odluke o imenovanju članova Nadzornog odbora i člana Uprave trgovačkog društva HŽ INFRASTRUKTURA d.o.o. od 31. svibnja 2016.g., odluke o imenovanju članova Nadzornog odbora trgovačkog društva Odašiljači i veze d.o.o. od 31. svibnja 2016.g. te odluke o imenovanju članova Nadzornog odbora trgovačkog društva HP – Hrvatska pošta d.d.** **od 8. lipnja 2016.g., koje je dužnosnik donio u svojstvu jedinog člana Skupštine navedenih trgovačkih društava, bez prethodnog prijedloga članova nadzornih odbora i uprava od strane Vlade Republike Hrvatske, dužnosnik Oleg Butković, ministar mora, prometa i infrastrukture počinio je povredu članka 15. stavka 1. ZSSI-a.**

Obrazloženje

Povjerenstvo je na 17. sjednici, održanoj 6. srpnja 2018.g. pokrenulo postupak za odlučivanje o sukobu interesa protiv dužnosnika Olega Butkovića, ministra mora, prometa i infrastrukture, zbog moguće povrede članka 15. stavka 1. ZSSI-a, koja proizlazi iz okolnosti da je dužnosnik, u svojstvu jedinog člana Skupštine odnosno predstavnika Republike Hrvatske kao jedinog člana odnosno dioničara niže navedenih trgovačkih društava, Odlukom Skupštine od 30. svibnja 2016.g. imenovao članove Nadzornog odbora i člana Uprave trgovačkog društva Hrvatske ceste d.o.o., Odlukom Skupštine od 31. svibnja 2016.g. imenovao članove Nadzornog odbora i člana Uprave trgovačkog društva Hrvatske autoceste d.o.o., Odlukom Skupštine od 31. svibnja 2016.g. imenovao članove Nadzornog odbora i člana Uprave trgovačkog društva HŽ INFRASTRUKTURA d.o.o., Odlukom Skupštine od 31. svibnja 2016.g. imenovao članove Nadzornog odbora društva Odašiljači i veze d.o.o. te Odlukom Skupštine od 8. lipnja 2016.g. imenovao članove Nadzornog odbora trgovačkog društva HP – Hrvatska pošta d.d., a sve bez prethodnog prijedloga članova nadzornih odbora i uprava, upućenog od strane Vlade Republike Hrvatske Skupštinama navedenih trgovačkih društava. Predmetna odluka o pokretanju postupka dužnosniku je dostavljena 26. rujna 2018.g. te Povjerenstvo utvrđuje da se dužnosnik na istu nije očitovao.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu toga Zakona. Podstavkom 4. istog članka propisano je da su ministri u Vladi Republike Hrvatske dužnosnici u smislu istog Zakona, a podstavkom 43. propisano je da su i gradonačelnici dužnosnici u smislu ZSSI-a. Uvidom u Registar dužnosnika Povjerenstvo je utvrdilo da je Oleg Butković obnašao dužnost ministra pomorstva, prometa i infrastrukture u razdoblju od 22. siječnja 2016.g. do 19. listopada 2016.g., a da počevši od 19. listopada 2016.g. obnaša dužnost ministra mora, prometa i infrastrukture. Napominje se da je Oleg Butković, prije navedene dužnosti, obnašao i dužnost zastupnika u Hrvatskom saboru u razdoblju od 28. prosinca 2015.g. do 22. siječnja 2016.g., kao i da je u mandatima 2009.-2013.g. i 2013.g.-2016.g. obnašao dužnost gradonačelnika Grada Novog Vinodolskog. Stoga je Oleg Butković, povodom obnašanja navedenih dužnosti, obvezan postupati sukladno odredbama ZSSI-a.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima Republika Hrvatska ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva Vlada Republike Hrvatske.

Na zahtjev Povjerenstva Ministarstvo pomorstva, prometa i infrastrukture dostavilo je dopis KLASA: 080-01/16-01/130, URBROJ: 530-01-16-2 od 27. lipnja 2016.g. u kojem se navodi da odluke o imenovanju članova uprava trgovačkih društava Hrvatske autoceste d.o.o.,, Hrvatske ceste d.o.o. i HŽ INFRASTRUKTURA d.o.o. nije donio ministar Oleg Butković kao dužnosnik, već su odluke o opozivu dotadašnjih članova uprave i imenovanja novih članova uprave donesene od strane skupština navedenih trgovačkih društava. Također, odluku o opozivu i imenovanju novog člana uprave trgovačkog društva Hrvatske autoceste održavanje i naplata cestarine d.o.o. donijela je Skupština društva, čiji predstavnik nije bio ministar Oleg Butković, već predstavnici osnivača, i to predsjednik Uprave trgovačkog društva Hrvatske autoceste d.o.o. te direktor društva AUTOCESTA RIJEKA-ZAGREB d.d.

Nadalje, u navedenom dopisu se navodi da je ministar pomorstva, prometa i infrastrukture Oleg Butković imenovan Odlukama Vlade Republike Hrvatske od 4. veljače 2016.g. predstavnikom i zastupnikom jedinog osnivača trgovačkog društva Hrvatske autoceste d.o.o. i trgovačkog društva Hrvatske ceste d.o.o. u Skupštinama navedenih društava, dok je člankom 7. Izjave o osnivanju trgovačkog društva HŽ INFRASTRUKTURA d.o.o., kao osnivačkim aktom, određeno da Skupštinu društva čini osnivač odnosno ministar nadležan za promet. Ministar Oleg Butković je stoga, ne kao dužnosnik, već u svojstvu predstavnika i zastupnika osnivača, Republike Hrvatske, u ime Vlade Republike Hrvatske u navedena tri trgovačka društva 31. svibnja 2016.g. donio odluke u nadležnosti Skupština društava, i to odluke o opozivu i imenovanju članova uprava istih društava, sve na temelju članka 441. u svezi s člancima 423., 424., 437. i 439. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15., dalje u tekstu: ZTD) te u skladu s osnivačkim aktima kojima je propisna isključiva nadležnost i ovlaštenje Skupštine da imenuje i opoziva članove uprava.

U dopisu se nadalje ističe da je većini članova nadzornih odbora navedenih trgovačkih društava prestao mandat te da nije bilo adekvatnog nadzora nad radom uprave niti je uprava mogla donositi odluke iz svoje nadležnosti, a koje su od bitnog značaja za društvo, budući da je osnivačkim aktima određeno da Nadzorni odbori daju suglasnost na pojedine odluke uprave. Skupštine navedenih društava su stoga u okviru svoje nadležnosti koja proizlazi iz članka 441. ZTD-a ovlaštene odlučivati o financijskim i drugim izvješćima uprave o stanju društva. S obzirom da ranije uprave nisu dostavile zakonom utvrđena financijska i druga izvješća o poslovanju društava, time je dovedeno u pitanje ne samo redovito poslovanje društava, već i povjerenje koje uprava uživa od strane Skupštine. Slijedom navedenoga, Skupštine predmetnih društava su u okviru ovlaštenja propisanih zakonom i osnivačkim aktima, donijele odluke o opozivu prethodnih i imenovanju novih članova uprava, sve kako bi trgovačka društva mogla nastaviti nesmetano obavljati redovno poslovanje.

U dopisu Ministarstva pomorstva, prometa i infrastrukture od 27. lipnja 2016.g. se nadalje iznose podaci vezani za svako pojedino predmetno trgovačko društvo. Tako se u odnosu na trgovačko društvo HŽ INFRASTRUKTURA d.d. navodi da je Odlukom Skupštine toga društva broj OU-377/16 od 31. svibnja 2016.g. donesena odluka o imenovanju članova Nadzornog odbora, zatim odluka o opozivu članova Uprave Ivana Vukovića, Renate Suše i Željka Kopčića, a novim članom Uprave je imenovan Ivan Kršić i to na određeno vrijeme do okončanja postupka javnog natječaja za odabir članova uprave, sukladno Uredbi o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“ broj 33/16.i 47/16., u daljnjem tekstu: Uredba).

U odnosu na trgovačko društvo Hrvatske ceste d.o.o. u dopisu Ministarstva se navodi da je Odlukom Skupštine navedenog trgovačkog društva, broj OU-373/16 od 30. svibnja 2016.g. donesena odluka o imenovanju članova Nadzornog odbora, odluka o opozivu člana Uprave Nenada Maljkovića, dok je novim članom Uprave imenovan Josip Škorić i to na određeno vrijeme do okončanja postupka javnog natječaja za odabir članova uprave sukladno Uredbi.

Nadalje, Odlukom Skupštine trgovačkog društva Hrvatske autoceste d.o.o., broj OU-385/16 od 31. svibnja 2016.g. donesena je odluka o imenovanju članova Nadzornog odbora, odluka o opozivu članova Uprave Davora Mihovilića i Marijana Sente, dok je novim članom Uprave imenovan Josip Draženović i to na određeno vrijeme do okončanja postupka javnog natječaja za odabir članova uprave sukladno Uredbi.

U predmetnom dopisu Ministarstva pomorstva, prometa i infrastrukture naglašava se da su novi članovi uprava navedenih društava imenovani privremeno do okončanja javnih natječaja za odabir članova uprave sukladno Uredbi. Međutim, s obzirom da odredbe ZTD-a ne predviđaju mogućnost imenovanja vršitelja dužnosti člana uprave ili imenovanje privremenog člana uprave, dužnost skupština bila je da postupi u okviru zakonskih ovlaštenja propisanih ZTD-om, što je i učinjeno. Ukazuje se da su Odluke Skupština o opozivu i imenovanju članova uprava predmetnih trgovačkih društava uredno provedene u sudskom registru nadležnog Trgovačkog suda u Zagrebu, što ukazuje na zakonitost ovih odluka.

U dopisu se ujedno ističe da je ministar Butković, ne kao dužnosnik, već kao Skupština navedenih društava sukladno članku 45. Zakona o upravljanju i raspolaganju imovinom u vlasništvu Republike Hrvatske („Narodne novine“ broj 94/13., 18/16.) i članku 7. Uredbe donio odluku kojom nalaže novim upravama iniciranje pokretanja postupka odabira kandidata za predsjednike i članove uprave putem javnog natječaja. Pritom se ukazuje da su opozvane Uprave ovih trgovačkih društava 7 mjeseci propuštale same inicirati postupke javnih natječaja za odabir novih uprava, sukladno članku 7. prethodno važeće Uredbe o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“ broj 112/15). S obzirom na navedeno, osnivač društava je putem svojeg ovlaštenog predstavnika i zastupnika u Skupštini istih, isključivo radi zaštite interesa vlasnika, nesmetanog obavljanja poslova te otklanjanja moguće štete po društvo, donio odluke kojima nalaže novim upravama postupanje po važećoj uredbi te iniciranje postupaka provedbe javnih natječaja. Takvim postupanjem skupštine su provele volju osnivača te donijele odluke u okviru svojih ovlasti. Tekst javnih natječaja za odabir kandidata za članove uprave svih navedenih društava dostavljen je nadležnom ministarstvu te su isti nakon odobrenja proslijeđeni tadašnjem Državnom uredu za upravljanje državnom imovinom radi objave natječaja i daljnje provedbe, čime je ispoštovana procedura odabira i imenovanja predsjednika i članova uprava trgovačkih društava od strateškog i posebnog interesa za Republiku Hrvatsku predviđena Uredbom.

U dopisu se nadalje navodi da je Odlukom Skupštine društva Odašiljači i veze d.o.o. koju je predstavljao dužnosnik Oleg Butković broj OU-386/16 od 31. svibnja 2016.g. donesena odluka o imenovanju članova Nadzornog odbora toga društva, a da je Nadzorni odbor donio odluku o opozivu člana Uprave i imenovanju novog člana Uprave.

U dopisu se također daje podatak da je Trgovački sud u Zagrebu donio odluku o postavljanju privremenog upravitelja za trgovačko društvo HP - Hrvatska pošta d.d. jer su članovima Nadzornog odbora prestali mandati.

Povjerenstvo je također izvršilo uvid u dokumentaciju dostavljenu uz dopis Ministarstva pomorstva, prometa i infrastrukture.

Uvidom u Odluku o zastupanju Vlade Republike Hrvatske u Skupštini društva Hrvatske ceste d.o.o., KLASA: 080-02/16-01/41, URBROJ: 5030115/1-16-02 od 4. veljače 2016.g. utvrđeno je da je istom Vlada Republike Hrvatske ovlastila Olega Butkovića, ministra pomorstva, prometa i infrastrukture na zastupanje Vlade u Skupštini navedenog trgovačkog društva. Navedena Odluka donesena je na temelju članka 84. Zakona o cestama („Narodne novine“ broj 84/11., 22/13., 54/13. i 92/14.) kojim je propisano da prava i dužnosti Republike Hrvatske kao osnivača Hrvatskih autocesta d.o.o. i Hrvatskih cesta d.o.o. obavlja Vlada, a stupila je na snagu danom donošenja.

Uvidom u Zapisnik sa sjednice Skupštine društva Hrvatske ceste d.o.o., održane 30. svibnja 2016.g., posl. broj OU-373/16, utvrđeno je da je istoj predsjedao dužnosnik Oleg Butković, u svojstvu jedinog člana Skupštine društva, na temelju navedene Odluke o zastupanju Vlade Republike Hrvatske. Pod točkom 3. dnevnog reda utvrđeno je da je članovima Nadzornog odbora društva Ivici Martiniću, Ingu Kamenaru, Tihomiru Barišiću i Ireni Miličević istekao mandat 5. ožujka 2016.g. Pod točkom 4. dnevnog reda dužnosnik Oleg Butković je, kao jedini član Skupštine društva, donio Odluku o imenovanju članova Nadzornog odbora društva Hrvatske ceste d.o.o. i to: Bariše Kusića, Ante Parata, Željka Kovačevića i Davora Petračića. Istom Odlukom određeno je da će mandat imenovanih članova Nadzornog odbora trajati do okončanja postupka imenovanja novih članova Nadzornog odbora sukladno Odluci o uvjetima i postupku za izbor i/ili imenovanje kandidata za članove nadzornih odbora u trgovačkim društvima od strateškog i posebnog interesa za Republiku Hrvatsku („Narodne novine“ broj 33/16. i 43/16.). Ujedno je određeno da će se ova odluka o imenovanju odmah i bez odgode dostaviti nadležnom Ministarstvu pomorstva, prometa i infrastrukture radi žurnog pokretanja i provođenja postupka imenovanja članova Nadzornog odbora po propisanoj proceduri.

Nadalje, pod točkom 5. dnevnog reda dužnosnik Oleg Butković je, kao jedini član Skupštine društva, donio Odluku o opozivu člana uprave društva Nenada Maljkovića, a pod točkom 6. dnevnog reda dužnosnik je, kao jedini član Skupštine, donio Odluku kojom se za člana uprave – direktora imenuje Josip Škorić. Odlukom je određeno da će mandat imenovanog člana uprave trajati do okončanja postupka imenovanja nove uprave sukladno Uredbi te se ujedno nalaže imenovanom članu uprave da odmah i bez odgode, u suradnji s nadležnim Ministarstvom pomorstva, prometa i infrastrukture, pokrene postupak odabira kandidata sukladno Uredbi.

U prilogu Zapisnika dostavljene su i zasebne, gore navedene Odluke u pisanom obliku, potpisane od strane predsjedavajućeg Skupštine, Olega Butkovića.

Nadalje, uvidom u Odluku o zastupanju Vlade Republike Hrvatske u Skupštini društva Hrvatske autoceste d.o.o., KLASA: 080-02/16-01/42, URBROJ: 5030115/1-16-02 od 4. veljače 2016.g. utvrđeno je da je Vlada Republike Hrvatske istom ovlastila Olega Butkovića, ministra pomorstva, prometa i infrastrukture na zastupanje Vlade u Skupštini navedenog trgovačkog društva. Navedena odluka također je donesena na temelju članka 84. stavka 1. Zakona o cestama, a stupila je snagu danom donošenja.

Uvidom u Zapisnik sa sjednice Skupštine društva Hrvatske autoceste d.o.o., održane 31. svibnja 2016.g., posl. broj OU-385/16, utvrđeno je da je istoj predsjedao dužnosnik Oleg Butković, u svojstvu jedinog člana Skupštine društva, na temelju navedene Odluke o zastupanju Vlade Republike Hrvatske. Pod točkom 3. dnevnog reda utvrđeno je da je članovima Nadzornog odbora društva Ivanu Dadiću, Darku Lioviću, Hrvoju Livaji i Draženu Antoloviću istekao mandat 29. veljače 2016.g. Pod točkom 4. dnevnog reda dužnosnik Oleg Butković je, kao jedini član Skupštine društva, donio Odluku kojom se za članove Nadzornog odbora društva Hrvatske autoceste d.o.o. imenuju: Željko Tufekčić, Darka Kasap, Nino Vela i Ladislav Turčinović. Ova odluka, kao i Odluka o imenovanju članova Nadzornog odbora društva Hrvatske ceste d.o.o., sadrži istovjetnu odredbu o trajanju mandata do okončanja postupka imenovanja novih članova Nadzornog odbora sukladno Odluci o uvjetima i postupku za izbor i/ili imenovanje kandidata za članove nadzornih odbora u trgovačkim društvima od strateškog i posebnog interesa za Republiku Hrvatsku te odredbu o dostavi odluke nadležnom ministarstvu na daljnju proceduru.

Pod točkom 5. dnevnog reda dužnosnik Oleg Butković je, kao jedini član Skupštine društva, donio Odluku o opozivu članova uprave društva: Davora Mihovilića i Marijana Sentea, dok je pod točkom 6. dnevnog reda dužnosnik, također kao jedini član Skupštine, donio Odluku kojom se za člana uprave – direktora imenuje Josip Draženović. I ova Odluka sadrži odredbu da će mandat imenovanog člana uprave trajati do okončanja postupka imenovanja nove uprave sukladno Uredbi te nalog imenovanom članu uprave da odmah i bez odgode, u suradnji s nadležnim Ministarstvom, pokrene postupak odabira kandidata sukladno Uredbi i o tome obavijesti nadzorni odbor.

U prilogu Zapisnika dostavljene su i zasebne, gore navedene Odluke u pisanom obliku, potpisane od strane predsjedavajućeg Skupštine Olega Butkovića.

Povjerenstvo je nadalje izvršilo uvid u Izjavu o osnivanju društva HŽ INFRASTRUKTURA d.o.o., posl. broj OU-365/14 od 18. srpnja 2014.g. kojom je u članku 5. određeno da je osnivač društva Republika Hrvatska. Člankom 7. Izjave određeno je da Skupštinu društva čini osnivač kao jedini član društva, odnosno ministar nadležan za promet.

Uvidom u Zapisnik sa sjednice Skupštine društva HŽ INFRASTRUKTURA d.o.o., održane 31. svibnja 2016.g., posl. broj OU-377/16, utvrđeno je da je istoj predsjedao dužnosnik Oleg Butković, u svojstvu jedinog člana Skupštine društva. U zapisniku se konstatira da je Skupštinu sazvao jedini član društva na temelju članka 442. stavka 4. ZTD-a, budući da je Uprava društva odbila udovoljiti zahtjevu člana za sazivanjem Skupštine. Pod točkom 3. dnevnog reda dužnosnik Oleg Butković je, kao jedini član Skupštine društva, donio Odluku kojom je utvrđeno je da je članovima Nadzornog odbora društva Ratku Zeleniki, Ljudevitu Krpanu i Ivanu Žiliću istekao mandat 5. ožujka 2016.g. te da se opoziva član Nadzornog odbora Milan Stojanović. Pod točkom 4. dnevnog reda dužnosnik Oleg Butković je, kao jedini član Skupštine društva, donio Odluku da se za članove Nadzornog odbora društva HŽ INFRASTRUKTURA d.o.o. imenuju: Nikolina Brnjac, Ivan Miloš, Tomislav Jukić i Tatjana Golojuh Luketa. I ova odluka, kao i prethodno navedene Odluke o imenovanju članova Nadzornog odbora trgovačkih društva Hrvatske ceste d.o.o. i Hrvatske autoceste d.o.o., sadrži istovjetnu odredbu o trajanju mandata do okončanja postupka imenovanja novih članova Nadzornog odbora sukladno Odluci o uvjetima i postupku za izbor i/ili imenovanje kandidata za članove nadzornih odbora u trgovačkim društvima od strateškog i posebnog interesa za Republiku Hrvatske te odredbu o dostavi odluke nadležnom ministarstvu na daljnju proceduru.

Nadalje, pod točkom 5. dnevnog reda dužnosnik Oleg Butković je, kao jedini član Skupštine društva, donio Odluku o opozivu članova uprave društva Ivana Vukovića, Renate Suša i Željka Kopčića. Konačno, pod točkom 6. dnevnog reda dužnosnik je, kao jedini član Skupštine, donio Odluku kojom se za člana uprave imenuje Ivan Kršić. Ova Odluka također sadrži odredbu da će mandat imenovanog člana Uprave trajati do okončanja postupka imenovanja nove Uprave sukladno Uredbi te nalog imenovanom članu Uprave da odmah i bez odgode pokrene postupak odabira kandidata sukladno Uredbi.

I u prilogu ovog Zapisnika dostavljene su i zasebne, gore navedene Odluke u pisanom obliku, potpisane od strane predsjedavajućeg Skupštine Olega Butkovića.

Nadalje, Odlukom o zastupanju Vlade Republike Hrvatske u Skupštini društva Odašiljači i veze d.o.o., KLASA: 022-03/16-04/17, URBROJ: 5030115/1-16-02 od 11. veljače 2016.g., Vlada Republike Hrvatske ovlastila je Olega Butkovića, ministra pomorstva, prometa i infrastrukture da u ime Vlade zastupa Republiku Hrvatsku na svim sjednicama Skupštine navedenog društva te da donosi sve odluke iz nadležnosti Skupštine.

Uvidom u Zapisnik sa sjednice Skupštine društva Odašiljači i veze d.o.o., održane 31. svibnja 2016.g., posl. broj OU-386/16, utvrđeno je da je istoj predsjedao dužnosnik Oleg Butković, u svojstvu jedinog člana Skupštine društva, na temelju Odluke o zastupanju Vlade Republike Hrvatske u Skupštini navedenog trgovačkog društva od 11. veljače 2016.g. U zapisniku se konstatira da je Skupštinu sazvao jedini član društva, budući da je Uprava društva odbila udovoljiti zahtjevu člana za sazivanjem Skupštine. Pod točkom 3. Dnevnog reda utvrđeno je da je članovima Nadzornog odbora društva Marijanu Crnjaku, Mislavu Peričiću, Damiru Vuku i Lori Čurković istekao mandat 25. travnja 2016.g. Pod točkom 4. dnevnog reda dužnosnik Oleg Butković je, kao jedini član Skupštine društva, donio Odluku o imenovanju članova Nadzornog odbora društva Odašiljači i veze d.o.o. i to Ante Plazonića, Pere Zečića, Ante Grbca i Marinka Jurčevića. I ova odluka sadrži odredbu o trajanju mandata do okončanja postupka imenovanja novih članova Nadzornog odbora sukladno Odluci o uvjetima i postupku za izbor i/ili imenovanje kandidata za članove nadzornih odbora u trgovačkim društvima od strateškog i posebnog interesa za Republiku Hrvatsku.

U prilogu ovog Zapisnika također su dostavljene sve navedene Odluke u pisanom obliku, potpisane od strane predsjedavajućeg Skupštine Olega Butkovića.

Naposljetku, uvidom u Odluku o zastupanju Vlade Republike Hrvatske na Glavnoj skupštini društva HP – Hrvatska pošta d.d., KLASA: 022-03/16-04/15, URBROJ: 5030115/1-16-02 od 11. veljače 2016.g. utvrđeno je da je istom Vlada Republike Hrvatske ovlastila Olega Butkovića, ministra pomorstva, prometa i infrastrukture da u ime Vlade zastupa Republiku Hrvatsku na svim sjednicama Glavne skupštine društva HP-Hrvatska pošta d.d. te da donosi sve odluke iz nadležnosti iste.

Uvidom u Zapisnik sa sjednice Skupštine društva HP – Hrvatska pošta d.d., održane 8. lipnja 2016.g., posl. broj OU-408/16, utvrđeno je da je istoj predsjedao dužnosnik Oleg Butković, u svojstvu predstavnika jedinog dioničara, Republike Hrvatske, a na temelju navedene Odluke o zastupanju Vlade Republike Hrvatske od 11. veljače 2016.g. Pod točkom 3. dnevnog reda utvrđeno je da je članovima Nadzornog odbora društva Dragi Davidoviću, Dragi Šeriću, Hrvoju Crniću i Želimiru Piberčniku istekao mandat 25. travnja 2016.g. Pod točkom 4. dnevnog reda dužnosnik Oleg Butković je, kao jedini član Skupštine društva, donio Odluku da se za članove Nadzornog odbora društva imenuju Ivančica Urh, Ante Sučić, Stanko Gačić, Zlatka Babić i Mato Regvar. Istom Odlukom određeno je da će mandat imenovanih članova Nadzornog odbora trajati do okončanja postupka imenovanja novih članova Nadzornog odbora sukladno Odluci o uvjetima i postupku za izbor i/ili imenovanje kandidata za članove nadzornih odbora u trgovačkim društvima od strateškog i posebnog interesa za Republiku Hrvatsku te da će se odluka bez odgode dostaviti nadležnom ministarstvu radi žurnog pokretanja i provođenja postupka imenovanja članova nadzornog odbora po propisanoj proceduri. U prilogu Zapisnika dostavljene su navedene Odluke u pisanom obliku, potpisane od strane predsjedavajućeg Skupštine Olega Butkovića.

Povjerenstvo je također izvršilo uvid u povijesne izvatke iz sudskog registra za predmetnih 5 trgovačkih društava i dostavljene preslike rješenja Trgovačkog suda u Zagrebu, na temelju kojih su u sudskom registru upisane promjene na temelju gore navedenih Odluka Skupštine društva Hrvatske ceste d.o.o. od 30. svibnja 2016.g. (Rješenje Tt-16/20511-2 od 14. lipnja 2016.g.), Odluka Skupštine društva Hrvatske autoceste d.o.o. od 31. svibnja 2016.g. (Rješenje Tt-16/19522-2 od 13. lipnja 2016.g.), Odluka Skupštine društva HŽ INFRASTRUKTURA d.o.o. od 31. svibnja 2016.g. (Rješenje Tt-16/19519-2 od 8. lipnja 2016.g.),, Odluka Skupštine društva Odašiljači i veze d.o.o. od 31. svibnja 2016.g. te Odluka Glavne skupštine društva HP – Hrvatska pošta d.d. od 8. lipnja 2016.g. Utvrđeno je da su navedene Odluke u potpunosti provedene u sudskom registru, osim u dijelu Odluke Skupštine društva Hrvatske ceste d.o.o. o imenovanju članova Nadzornog odbora s obzirom da kao novi članovi, pored Bariše Kusića i Ante Parata, nisu upisani Željko Kovačević i Davor Petračić, već Domagoj Mikulić i Božo Markić.

Na zahtjev Povjerenstva tajnica Uprave trgovačkog društva Hrvatske ceste d.o.o. obavijestila je Povjerenstvo dana 30. srpnja 2018.g. putem e-maila da je Skupština navedenog društva svojom odlukom od 8. lipnja 2016.g. stavila van snage odluku o imenovanju članova Nadzornog odbora od 30. svibnja 2016.g. kojom su za članove Nadzornog odbora imenovani Bariša Kusić, Ante Parat, Željko Kovačević i Davor Petračić te je istoga dana donijela odluku da se članovima Nadzornog odbora trgovačkog društva Hrvatske ceste d.o.o. imenuju Bariša Kusić, Ante Parat, Domagoj Mikulić i Božo Markić koji su i upisani u sudski registar. U privitku e-maila dostavljen je zapisnik sa sjednice Skupštine društva Hrvatske ceste d.o.o. održane 8. lipnja 2016.g., posl. broj OU-407/16 kojim se potvrđuju navodi iz dostavljenog očitovanja.

Na zahtjev Povjerenstva Vlada Republike Hrvatske dostavila je očitovanje KLASA: 080-02/16-01/406, URBROJ: 5030115/1-16-02 od 30. rujna 2016.g. u kojem se navodi da Vlada nije donosila odluke ili prijedloge koji bi imali pravne posljedice za članove uprava trgovačkih društava: Hrvatske ceste d.o.o., Hrvatske autoceste d.o.o. i HŽ INFRASTRUKTURA d.o.o.

Vlada Republike Hrvatske je dana 5. ožujka 2019.g. na zahtjev Povjerenstva dostavila dodatno očitovanje u kojem se navodi da Vlada nije predložila Skupštini trgovačkog društva Odašiljači i veze d.o.o. imenovanje članova Nadzornog odbora koje je Skupština navedenog društva imenovala 31. svibnja 2016.g., niti je predložili Skupštini društva HP- Hrvatska pošta d.d. imenovanje članova Nadzornog odbora koje je Skupština toga društva imenovala 8. lipnja 2016.g.

Nastavno na ovako utvrđeno činjenično stanje Povjerenstvo ističe da je u vrijeme kad su donesene predmetne odluke o opozivu i imenovanju članova nadzornih odbora i uprava navedenih trgovačkih društava od strane dužnosnika Olega Butkovića, pitanje imenovanja članova uprava i nadzornih odbora trgovačkih društava u vlasništvu Republike Hrvatske bilo uređeno tada važećim Zakonom o upravljanju i raspolaganju imovinom u vlasništvu Republike Hrvatske („Narodne novine“ broj 94/13., 130/14., 18/16., dalje u tekstu: Zakon o upravljanju). Odredbama toga Zakona različito je uređena nadležnost i procedura imenovanja članova nadzornih odbora i uprava u onim trgovačkim društvima koja su proglašena od strateškog ili posebnog interesa za Republiku Hrvatsku od onih trgovačkih društava koja nisu u navedenoj kategoriji.

Tada važećom Odlukom Vlade Republike Hrvatske o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“ broj 120/13., 74/15., 44/16.), svih 5 predmetnih trgovačkih društava, dakle Hrvatske ceste d.o.o., Hrvatske autoceste d.o.o., HŽ INFRASTRUKTURA d.o.o., Odašiljači i veze d.o.o. i HP – Hrvatska pošta d.d., (kojima je ujedno jedini osnivač i član, odnosno dioničar Republika Hrvatska), bila su utvrđena trgovačkim društvima od strateškog interesa za Republiku Hrvatsku.

Člankom 17. stavkom 2. Zakona o upravljanju bilo je propisano da Državni ured za upravljanje državnom imovinom (prednik Ministarstva državne imovine, dalje u tekstu: DUUDI) u suradnji s resornim ministarstvima predlaže Vladi Republike Hrvatske imenovanje predstavnika vlasnika u skupštinama trgovačkih društava od strateškog i posebnog interesa za Republiku Hrvatsku. Stavkom 3. istog članka bilo je propisano da DUUDI daje mišljenje Povjerenstvu Vlade Republike Hrvatske za upravljanje strateškim trgovačkim društvima na inicijativu resornog ministarstva za imenovanje članova nadzornih odbora trgovačkih društava od strateškog i posebnog interesa za Republiku Hrvatsku i predlaganje kandidata za predsjednike nadzornih odbora istih.

Stavkom 4. istog članka bilo je propisano da Povjerenstvo Vlade Republike Hrvatske za upravljanje strateškim trgovačkim društvima predlaže Vladi Republike Hrvatske kandidate za članove i predsjednike uprava trgovačkih društava i drugih pravnih osoba od strateškog i posebnog interesa za Republiku Hrvatsku.

Nadalje, istim člankom, stavkom 5. bilo je propisano da se odabir kandidata za članove i predsjednike uprava trgovačkih društava i drugih pravnih osoba od strateškog i posebnog interesa za Republiku Hrvatsku provodi na prijedlog resornog ministarstva, uz suglasnost DUUDI-a, putem javnog natječaja ili posredstvom specijalizirane agencije, koja se, po potrebi, može odabrati u te svrhe na javnom natječaju. Stavkom 6. istog članka bilo je propisano da, ako se provodi javni natječaj, DUUDI nakon provedbe javnog natječaja predlaže Povjerenstvu Vlade Republike Hrvatske za upravljanje strateškim trgovačkim društvima odabir kandidata za članove i predsjednike uprava trgovačkih društava od strateškog i posebnog interesa za Republiku Hrvatsku.

Člankom 45. stavkom 2. Zakona o upravljanju propisano je da Povjerenstvo za upravljanje strateškim trgovačkim društvima, pored ostalih nadležnosti, predlaže Vladi Republike Hrvatske članove nadzornih odbora i uprava trgovačkih društava od strateškog i posebnog interesa za Republiku Hrvatsku.

Sukladno odredbama članaka V. i VII. Odluke o uvjetima i postupku za izbor i/ili imenovanje kandidata za članove nadzornih odbora u trgovačkim društvima od strateškog i posebnog interesa za Republiku Hrvatsku, nadležno ministarstvo podnosi DUUDI-u prijedlog za provođenje postupka izbora odnosno imenovanja kandidata za članove nadzornih odbora ove kategorije trgovačkih društava. DUUDI potom svoje mišljenje uz prijedlog nadležnog ministarstva, svu dokumentaciju i Izvješće o provedenom savjetovanju sa zainteresiranom javnošću dostavlja Povjerenstvu Vlade Republike Hrvatske za upravljanje strateškim trgovačkim društvima, nakon čega navedeno Povjerenstvo predlaže Vladi kandidate za članove nadzornih odbora navedenih trgovačkih društava.

Nadalje, člankom 10. stavkom 3. prethodno navedene Uredbe Vlade Republike Hrvatske o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku, a na koju se poziva i Ministarstvo pomorstva, prometa i infrastrukture u citiranom dopisu od 27. lipnja 2016.g., propisano je da Povjerenstvo Vlade Republike Hrvatske za upravljanje strateškim trgovačkim društvima, na temelju dostavljenog zapisnika DUUDI-a o provedenom postupku odabira s prijedlogom odabira kandidata, odabire kandidate koje predlaže Vladi Republike Hrvatske za predsjednika i članove uprave trgovačkih društava od strateškog i posebnog interesa za Republiku Hrvatsku. Ujedno, sukladno članku 14. Uredbe, u slučaju kada se kandidati odabiru posredstvom specijalizirane agencije, Povjerenstvo Vlade za upravljanje strateškim trgovačkim društvima, na temelju zaprimljene dokumentacije, odabire kandidate koje predlaže Vladi Republike Hrvatske za predsjednika i članove uprave trgovačkih društava.

Sukladno navedenom, iz odredaba Zakona o upravljanju te citiranih odredaba navedene Odluke i Uredbe Vlade Republike Hrvatske, koji su bili na snazi u vrijeme kada je dužnosnik donosio odluke o imenovanju navedene u izreci ove Odluke, proizlazi da Povjerenstvo Vlade Republike Hrvatske za upravljanje strateškim trgovačkim društvima predlaže Vladi Republike Hrvatske kandidate za članove uprava i nadzornih odbora trgovačkih društava od strateškog i posebnog interesa za Republiku Hrvatsku, iz čega nedvojbeno proizlazi da onda Vlada Republike Hrvatske upućuje prijedlog za imenovanje skupštinama tih trgovačkih društava na temelju kojeg prijedloga potom skupštine istih donose odluke o imenovanju.

Povjerenstvo ima u vidu da je u određenim slučajevima, kada trgovačko društvo ostane bez tijela upravljanja i nadzora, nužno žurno imenovati tijela trgovačkog društva radi održanja njegova redovitog poslovanja, a da istu žurnost nije moguće ostvariti uz poštivanje propisanog postupka izbora i imenovanja članova nadzornih odbora i uprava.

Pritom niti Zakon o upravljanju niti navedena Odluka i Uredba Vlade Republike Hrvatske, koji su bili na snazi u vrijeme kada je dužnosnik Oleg Butković donosio predmetne odluke o imenovanju članova uprava i nadzornih odbora, nisu propisivali posebne slučajeve privremenog imenovanja članova nadzornog odbora ili uprave trgovačkih društava u kojima Republika Hrvatska ima udjele, odnosno koja su proglašena od strateškog/posebnog interesa za Republiku Hrvatsku. To ne znači da je zakonodavac, odnosno Vlada Republike Hrvatske imao namjeru u tim iznimnim okolnostima odluku o imenovanju prepustiti diskrecijskoj odluci dužnosnika koji predstavlja Republiku Hrvatsku u skupštinama tih trgovačkih društava.

Da je tome tako proizlazi i iz činjenice da je člankom 10. nove Uredbe Vlade Republike Hrvatske o kriterijima za provedbu postupaka odabira i imenovanja kandidata za predsjednike i članove uprava trgovačkih društava i drugih pravnih osoba od strateškog i posebnog interesa za Republiku Hrvatsku od 2. ožujka 2017.g. („Narodne novine“ broj 19/17.) propisano da u slučajevima nepostojanja uprave ili minimalnog broja članova uprave nužnih za donošenje odluka, odnosno potrebnih osoba ovlaštenih za zastupanje zbog čega bi trgovačkom društvu, odnosno pravnoj osobi prijetio nastanak određene štete ili bi moglo doći do otežanog poslovanja i obavljanja svakodnevnih djelatnosti, Ministarstvo državne imovine može, uz suglasnost ministarstva u čijoj nadležnosti su djelatnosti kojima se trgovačko društvo pretežito bavi, Vladi Republike Hrvatske predložiti kandidate za članove uprava bez provođenja javnog natječaja, a predloženi kandidati moraju ispunjavati uvjete iz članka 4. te Uredbe. U tom slučaju Ministarstvo državne imovine predlaže odabir kandidata za člana uprave do imenovanja kandidata putem javnog natječaja, a najdulje na vrijeme od šest mjeseci. Dakle, i u navedenim slučajevima privremenih imenovanja, kandidate za članove uprave nadležna ministarstva predlažu Vladi Republike Hrvatske, iz čega proizlazi da onda Vlada Republike Hrvatske prijedlog podnosi skupštini trgovačkog društva.

Uzimajući u obzir sve navedeno, Povjerenstvo obrazlaže da odredba članka 15. stavka 1. ZSSI-a nije u koliziji s relevantnim odredbama Zakona o upravljanju jer propisuje da članove nadzornih odbora i uprava skupštinama trgovačkih društava u kojima Republika Hrvatska ima dionice ili udjele u vlasništvu (a u ovom slučaju se radi istovremeno o društvima od strateškog interesa u kojima je Republike Hrvatska jedini vlasnik) predlaže Vlada Republike Hrvatske. Pritom članak 15. stavak 1. ZSSI-a ne propisuje postupak izbora kandidata te se ima smatrati da se jednako primjenjuje bez obzira u kojem su postupku kandidati izabrani (putem javnog natječaja za članove uprave odnosno propisanim postupkom za izbor članova nadzornih odbora ili bez provedbe ovih postupaka), odnosno bez obzira jesu li imenovani na redoviti mandat ili privremeno.

U tom smislu Povjerenstvo tumači da okolnost da se u određenom slučaju radilo o privremenom imenovanju članova nadzornog odbora bez određenog trajanja mandata ili o privremenom imenovanju članova uprave do provedbe javnog natječaja, također bez određenog trajanja mandata, ne otklanja obvezu primjene članka 15. stavka 1. ZSSI-a. Povjerenstvo stoga zaključuje da je, sukladno članku 15. stavku 1. ZSSI-a, i u slučajevima kada skupština trgovačkog društva u kojem Republika Hrvatska ima udjele u vlasništvu, donosi odluku o privremenom imenovanju nadzornog odbora ili uprave, bez prethodno provedene propisane redovne procedure odabira kandidata, potrebno da Vlada Republike Hrvatske prethodno uputi skupštini društva svoj prijedlog članova nadzornog odbora odnosno uprave društva.

Povjerenstvo nadalje ističe da je nesporno da odredbe ZTD-a propisuju postupak donošenja odluka skupština trgovačkih društava, pa tako i odluka o imenovanjima članova tijela trgovačkih društava te da prilikom održavanja sjednica skupština svih društava s ograničenom odgovornošću i glavnih skupština dioničkih društava, pa tako i onih koja su u vlasništvu Republike Hrvatske, moraju biti poštivane sve formalnosti prilikom donošenja odluka, kako ih propisuje ZTD, da bi u konačnici ove odluke mogle biti provedene u sudskom registru nadležnog suda. Međutim, također je potrebno primjenjivati specifične procedure koje prethode odlukama skupština o imenovanju članova nadzornih odbora i uprava trgovačka društva u kojima Republika Hrvatska ima udjele u vlasništvu, a koje su propisane drugim zakonima. Povjerenstvo pritom nije nadležno niti je u predmetnom postupku utvrđivalo jesu li predmetne odluke skupština trgovačkih društava donesene sukladno odredbama ZTD-a, niti jesu li prilikom donošenja predmetnih Odluka od strane dužnosnika pravilno primijenjene odredbe Zakona o upravljanju i navedenih podzakonskih propisa donesenih na temelju toga Zakona.

Povjerenstvo je međutim nadležno ocjenjivati i utvrđivati jesu li dužnosnici u poslovima obnašanja dužnosti i poslovima vezanim uz obnašanje dužnosti postupali u skladu s odredbama ZSSI-a. Imajući u vidu da su sukladno članku 5. stavku 2. ZSSI-a dužnosnici osobno odgovorni za svoje djelovanje u obnašanju javnih dužnosti, Povjerenstvo smatra da dužnosnici, koji vezano za obnašanje svoje dužnosti, obavljaju i funkciju predstavnika javne vlasti u skupštini trgovačkog društva (bilo da predstavlja državu, bilo da predstavlja jedinicu lokalne ili područne (regionalne) samouprave koja ima udjele u vlasništvu društva), moraju voditi brigu i o poštivanju odredbi članka 15. ZSSI-a. Stoga ukoliko dužnosnici donose odluku u svojstvu skupštine trgovačkog društva o imenovanju članova nadzornog odbora ili uprave, bez da postoji prethodni prijedlog Vlade Republike Hrvatske odnosno nadležnog predstavničkog tijela, tada dužnosnici mogu biti odgovorni za povredu odredbe članka 15. ZSSI-a. Ovdje se napominje da se radi o imperfektnoj pravnoj normi u smislu da za povredu članka 15. ZSSI-a nije propisana sankcija.

U odnosu na navod iz dopisa Ministarstva pomorstva, prometa i infrastrukture od 27. lipnja 2016.g. da dužnosnik Oleg Butković odluke o opozivu i imenovanju članova nadzornih odbora i uprava trgovačkih društava Hrvatske ceste d.o.o., Hrvatske autoceste d.o.o., Odašiljači i veze d.o.o., HŽ Infrastruktura d.o.o. i HP-Hrvatska pošta d.d. nije donosio u svojstvu dužnosnika, već u svojstvu skupštine predmetnih trgovačkih društava, Povjerenstvo ističe da se poslovi zastupanja Vlade Republike Hrvatske, koje dužnosnik obavlja kao član skupštine navedenih trgovačkih društava ne mogu se odvojiti od obnašanja dužnosti ministra, odnosno od obveze poštivanja ZSSI-a i prilikom obavljanja navedenih poslova. Navedeni zaključak nedvojbeno proizlazi iz okolnosti da je redovita praksa da članovima skupština trgovačkih društava u državnom vlasništvu budu imenovani upravo ministri (ili eventualno neki drugi dužnosnik istog ministarstva) onog resora u koji spada predmet poslovanja društva. Ukoliko dođe do smjene na dužnosti ministra, praksa je da Vlada Republike Hrvatske razrješuje dosadašnjeg ministra dužnosti zastupnika u skupštinama društva te ovu dužnost povjerava novoimenovanom ministru. Povjerenstvo stoga tumači da je dužnosnik Oleg Butković ovlašten zastupati Vladu Republike Hrvatske u skupštinama navedenih trgovačkog društava upravo iz razloga što obnaša dužnost ministra u nadležnom ministarstvu.

U konkretnom slučaju, upravni i drugi poslovi vezani za djelatnost svih 5 predmetnih trgovačkih društava (cestovni i željeznički promet i pripadajuća infrastruktura, elektroničke komunikacije i poštanske usluge) spadaju u zakonom propisanu nadležnost Ministarstva pomorstva, prometa i infrastrukture (sada Ministarstva mora, prometa i infrastrukture), pa je stoga i dužnosnik Oleg Butković, povodom stupanja na dužnost ministra pomorstva, prometa i infrastrukture citiranim odlukama Vlade Republike Hrvatske od 4. i 11. veljače 2016.g. ovlašten zastupati Vladu u skupštinama trgovačkih društava Hrvatske ceste d.o.o., Hrvatske autoceste d.o.o., Odašiljači i veze d.o.o. i HP-Hrvatska pošta d.d., dok je već samim osnivačkim aktom društva HŽ – INFRASTRIKTURA d.o.o. određeno da Skupštinu kao jedini član predstavlja ministar nadležan za promet. S tim u vezi, potrebno je naglasiti da opća ovlaštenja za donošenje odluka iz nadležnosti skupštine predmetnih 5 trgovačkih društava, koja je Vlada Republike Hrvatske dodijelila dužnosniku Olegu Butkoviću, predstavljaju formalnu ovlast na donošenje i potpisivanje odluka na sjednicama skupština predmetnih trgovačkih društava, dakle ovlast zastupanja. Istim odlukama Vlade Republike Hrvatske nije dužnosniku Olegu Butkoviću dala ovlast da samostalno donosi pojedine meritorne odluke iz nadležnosti skupštine za koje je zakonom propisano da ih donosi na temelju prijedloga Vlade Republike Hrvatske, među kojima su upravo i odluke o imenovanju članova nadzornih odbora i uprava trgovačkih društava u kojima Republika Hrvatska ima dionice ili udjele u vlasništvu.

Slijedom svega navedenog, iz prikupljenih podataka i dokumentacije Povjerenstvo je nedvojbeno utvrdilo da je dužnosnik Oleg Butković počinio povredu članka 15. stavka 1. ZSSI-a, koja proizlazi iz okolnosti da je u svojstvu jedinog člana Skupštine odnosno predstavnika Republike Hrvatske kao jedinog člana odnosno dioničara niže navedenih trgovačkih društava, Odlukom Skupštine od 30. svibnja 2016.g. imenovao članove Nadzornog odbora i člana Uprave trgovačkog društva Hrvatske ceste d.o.o., zatim Odlukom Skupštine od 31. svibnja 2016.g. imenovao članove Nadzornog odbora i člana Uprave trgovačkog društva Hrvatske autoceste d.o.o., zatim Odlukom Skupštine od 31. svibnja 2016.g. imenovao članove Nadzornog odbora i člana Uprave trgovačkog društva HŽ INFRASTRUKTURA d.o.o., zatim Odlukom Skupštine od 31. svibnja 2016.g. imenovao članove Nadzornog odbora društva Odašiljači i veze d.o.o. te Odlukom Skupštine od 8. lipnja 2016.g. imenovao članove Nadzornog odbora trgovačkog društva HP – Hrvatska pošta d.d., a sve bez prethodnog prijedloga članova nadzornih odbora i uprava upućenog od strane Vlade Republike Hrvatske Skupštinama navedenih trgovačkih društava.

Povjerenstvo napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede članka 15. ZSSI-a te stoga Povjerenstvo nije razmatralo niti odlučivalo o sankciji za utvrđenu povredu ZSSI-a, počinjenu od strane dužnosnika Olega Butkovića.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Oleg Butković, elektronička dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana